Title: SEKRETARIÁT
Author: sobotova
Last saved by: kamenicka
Company: UVSR

Legislatívna rada vlády
       Slovenskej republiky

                                                                          
                                                                           Na rokovanie vlády SR
                                                                                 Dňa 17. novembra 2010  
                                                                                 K materiálu č. 39068/2010
                                                                                 K bodu č. 4

S  T  A  N  O V  I  S  K O
k návrhu  poslanca Národnej rady Slovenskej republiky Ľudovíta JURČÍKA na vydanie zákona, ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov 
(tlač 145)

I.

          Návrh poslanca Národnej rady Slovenskej republiky  Ľudovíta JURČÍKA na vydanie zákona, ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov predkladá na rokovanie vlády Slovenskej republiky minister hospodárstva  Slovenskej republiky  Juraj Miškov na základe ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku v znení neskorších predpisov.
II.

          Účelom predloženého návrhu zákona je najmä zníženie podpory výroby elektriny zo solárnych zdrojov, nakoľko sa podpora podľa návrhu zákona bude poskytovať len na zariadenia s inštalovaným výkonom do 100 kW. Návrh zákona spresňuje aj podmienky rekonštrukcie a modernizácie existujúcich výrobných zariadení, keď sa stanovujú náklady výrobcu elektriny použitých na rekonštrukciu a modernizáciu zariadenia na viac ako 50 % celkových investičných nákladov.

	Návrh zákona mení aj poskytovanie investičnej pomoci vo vzťahu k podpore podľa zákona tak, že ak už bola poskytnutá akákoľvek investičná pomoc zo štátneho rozpočtu pri výstavbe zariadenia na výrobu elektriny, nebude možné ďalšiu podporu poskytnúť.

        Ministerstvo hospodárstva Slovenskej republiky odporúča vláde Slovenskej republiky  s návrhom súhlasiť. 
        
III.

Legislatívna rada vlády Slovenskej republiky prerokovala návrh poslanca Národnej rady Slovenskej republiky  Ľudovíta JURČÍKA na vydanie zákona, ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov na svojom zasadnutí dňa 9. novembra 2010 a vláde Slovenskej republiky odporučila súhlasiť s predloženým návrhom s pripomienkami uvedenými v časti IV tohto stanoviska.  

IV.

Návrh
S T A N O V I S K O
vlády Slovenskej republiky
k návrhu  poslanca Národnej rady Slovenskej republiky Ľudovíta JURČÍKA na vydanie zákona, ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov 
(tlač 145)

         Vláda Slovenskej republiky súhlasí s návrhom  poslanca Národnej rady Slovenskej republiky Ľudovíta JURČÍKA na vydanie zákona, ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov (tlač 145) s tým, že  uplatňuje k  nemu tieto  pripomienky:

K bodu 2:
Slovo „využívajúce“ je potrebné nahradiť slovami „využívajúce ako zdroj“. Ide o legislatívno-technickú zmenu, ktorá zabezpečí terminologický súlad s platným znením zákona č. 309/2009 Z. z. 

K bodu 4:
1.	Slovo „využívajúce“ je potrebné nahradiť slovami „využívajúce ako zdroj“. Ide
     o legislatívno-technickú zmenu, ktorá zabezpečí terminologický súlad s platným 
     znením zákona č. 309/2009 Z. z. 
2.  Slová ,,obvodovej stene“ je potrebné nahradiť slovami ,,obvodovom plášti“.

K bodu 7:
Ustanovením § 6 ods. 6 návrhu zákona sa zavádza pojem „jednoduchá doba návratnosti“, ktorý však nie je v zákone č. 309/2009 Z. z. v znení neskorších predpisov definovaný. Tento pojem je potrebné vymedziť alebo odkázať na právny predpis, v ktorom by bola „jednoduchá doba návratnosti“ definovaná. V tomto smere upozorňujeme, že určitý vzorec výpočtu „jednoduchej doby návratnosti“ na účely výkonu energetického auditu ustanovuje vyhláška Ministerstva hospodárstva Slovenskej republiky č. 429/2009 Z. z., ktorou sa ustanovuje postup pri výkone energetického auditu, obsah písomnej správy a súbor údajov na monitorovanie efektívnosti pri používaní energie.   

K bodu 8:
1.	Navrhované ustanovenie nie je prechodným  ustanovením, ale skôr splnomocňovacím ustanovením na vydanie vykonávacieho predpisu.   Upozorňujeme, že navrhovanou úpravou ide o nepriamu novelizáciu zákona č. 276/2001 Z. z. o regulácii v sieťových odvetviach a o zmene a doplnení niektorých zákonov, ktorá je neprípustná. Kompetencie Úradu pre reguláciu sieťových odvetví v oblasti cenovej regulácie sú ustanovené  zákonom  č. 276/2001 Z. z. o regulácii v sieťových odvetviach a o zmene a doplnení niektorých zákonov. Odporúčame preto   systematicky začleniť navrhovanú úpravu tohto bodu do uvedeného zákona, a to prostredníctvom novovytvoreného  čl. II  predkladaného návrhu. 
2.	V prvej vete je potrebné slovo ,,stanovené“ nahradiť slovom ,,určené“ a v druhej vete je potrebné slovo ,,stanoví“ nahradiť slovom ,,ustanoví“.

K Čl. II.

Slová „s výnimkou“ je potrebné nahradiť slovom „okrem“. 
Nad rámec návrhu:
Vzhľadom na zmenu podmienok na vznik nároku na podporu výroby energie z obnoviteľných zdrojov energie je potrebné v záverečných ustanoveniach zákona č. 309/2009 Z. z. upraviť vzťah medzi novou úpravou a nárokmi výrobcov energie vzniknutými pred nadobudnutím účinnosti návrhu zákona. Odporúčame doplniť ustanovenie, z ktorého bude jasne vyplývať, že navrhovaná úprava nebude pôsobiť retroaktívne. 

Bratislava 10. novembra 2010